section_heading: Etnografija
paragraph_text: Sumo su nekada bili najraširenija populacija u karipskom području Srednje Amerike. Bili su organizirani kao nomadski lovci, ribari i sakupljači, a izgleda da je bilo i kanibalizma. Prvi opisi njihova života dolaze još iz kolonijalnog doba kada su njihova plemena Tawahka, Panamaka, Silam, Ku, Bawihka, Prinsu, Yusku, Boa, Ulwa i Kukra živjeli na teritoriju od rijeke Río Patuca u Hondurasu južno do Río Escondido, u Nikaragvi. Muškarci su nosili pregače, a žene kratke suknjice. Kosa muškaraca bila je duga i ravna, ženama puštena niz pleća, i jedni i drugi kitili su se ogrlicama i narukvicama. Drvenim daščicama pričvršćenim na bebinu glavu vršili su deformaciju lubanje.